Vermeende reeksverkragter aangekeer - Maroela Media
'n 39-jarige man wat van 'n reeks verkragtings sedert Januarie 2015 in Wentworth en Montclair, KwaZulu-Natal, verdink word, sal na verwagting Woensdag in die Durbanse landdroshof verskyn.
"Die man is Maandag deur die Brighton Beach-taakspan in hegtenis geneem," het maj. Thulani Zwane, woordvoerder van die polisie, in 'n verklaring gesê. "Hy staan tereg op ses aanklagte van verkragting."
Die verdagte het glo vroue, tussen 22 en 38 jaar oud, gelok met beloftes van indiensneming. Hy het na 'n afgeleë gebied saam met die vroue gestap en hulle dan met 'n mes gedreig en verkrag. Die verkragter het ook 'n waterbottel by hom gehad en die slagoffers eers aangesê om hulleself te was voordat hy hulle verkrag het.
"Sake van verkragting is by Wentworth en Montclair-polisiestasies aanhangig gemaak," het Zwane bygevoeg. "Ons doen 'n beroep op enige ander moontlike slagoffers van dieselfde verdagte om ook na vore te kom." Die ondersoek duur steeds voort.